Ορχήστρα του Φεστιβάλ της Βουδαπέστης

μικρογραφία|Η Ορχήστρα του Φεστιβάλ της Βουδαπέστης με τον Ιβάν Φίσερ
Η **Ορχήστρα του Φεστιβάλ της Βουδαπέστης** (Ουγγρικά: Budapesti Fesztiválzenekar) σχηματίστηκε το 1983 από τους Ιβάν Φίσερ και Ζόλταν Κόκσις,  με μουσικούς «προερχόμενους από την αφρόκρεμα των νεότερων μουσικών της Ουγγαρίας», όπως αναφέρει η βρετανική εφημερίδα *[[The Times]]*. Στόχος της ορχήστρα ήταν να μετατρέψει τις συναυλίες της σε σημαντικά γεγονότα στη μουσική ζωή της Ουγγαρίας και να δώσει στη Βουδαπέστη μια νέα συμφωνική ορχήστρα διεθνούς κύρους. 

## Ιστορία
Μετά τα αρχικά χρόνια περιορισμένων εμφανίσεων, η ορχήστρα έγινε μόνιμο σύνολο το 1992, παίζοντας στην πόλη καταγωγής της και κάνοντας εκτεταμένες περιοδείες, επεκτείνοντας το έργο της σε μια πλήρη σεζόν. Το σύνολο λειτούργησε υπό την αιγίδα του δήμου Βουδαπέστης και του νέου Ιδρύματος BFO (Budapest Festival Orchestra). Μετά το 2000, η ορχήστρα λειτουργούσε από το Ίδρυμα BFZ (Budapesti Fesztiválzenekar). Η χρηματοδότηση προήλθε από έναν συνδυασμό κρατικής υποστήριξης, επιχορήγησης του δημοτικού συμβουλίου και άντλησης κεφαλαίων από το ίδιο το Ίδρυμα. Το 2006, η επιχορήγηση του Δημοτικού Συμβουλίου της Βουδαπέστης ανήλθε σε 440 εκατομμύρια φιορίνια Ουγγαρίας, ποσό που μεταφραζόταν σε 48 συναυλίες κάθε χρόνο στη Βουδαπέστη, σε τουλάχιστον πέντε σε άλλες ουγγρικές πόλεις, καθώς και σε τουλάχιστον 30 συναυλίες εκτός της χώρας για την προώθηση του ουγγρικού πολιτισμού. 

Η Ορχήστρα του Φεστιβάλ αποτελεί μέρος της μουσικής ζωής της Βουδαπέστης και συχνά φιλοξενείται σε μουσικά φεστιβάλ στην Ευρώπη και την Αμερική, όπως στο Σάλτσμπουργκ (Καλοκαιρινό Φεστιβάλ), στη Βιέννη (Musikverein, Konzerthaus), στη Λουκέρνη (Φεστιβάλ Λουκέρνης), στη Ζυρίχη (Tonhalle), στη Νέα Υόρκη (Carnegie Hall, Avery Fisher Hall), στο Σικάγο, στο Λος Άντζελες (Hollywood Bowl), στο Μόντρεαλ, στο Τόκιο (Suntory Hall), στο Χονγκ Κονγκ, στο Παρίσι (Théâtre des Champs-Elysées), στο Βερολίνο, στο Μόναχο, στη Φρανκφούρτη (Alte Oper), στο Λονδίνο (BBC Proms Festival - 15 παραστάσεις σε 11 σεζόν από το 1992),  στη Φλωρεντία (Maggio Musicale), στη Ρώμη (Accademia di Santa Cecilia), στο Άμστερνταμ (Concertgebouw), στην Πράγα (Διεθνές Φεστιβάλ Μουσικής της Άνοιξης της Πράγας) και στο Μπουένος Άιρες (Teatro Colón). Το 2018, η Ορχήστρα του Φεστιβάλ της Βουδαπέστης έδωσε συναυλία στην Ελλάδα, στο Μέγαρο Μουσικής Αθηνών. 

Αφού έκανε ηχογραφήσεις με τις δισκογραφικές εταιρείες Hungaroton, Teldec, Decca Records και Berlin Classics, η ορχήστρα υπέγραψε συμβόλαιο αποκλειστικών ηχογραφήσεων με τη Philips Classics το 1996.  Η ηχογράφηση του έργου *Ο θαυμαστός μανδαρίνος* του Μπέλα Μπάρτοκ έλαβε βραβείο Gramophone του 1998 για την καλύτερη ορχηστρική ηχογράφηση, ενώ άλλες ηχογραφήσεις έργων των συμφωνικών έργων των Μπάρτοκ, Αντονίν Ντβόρζακ, Πιοτρ Ιλίτς Τσαϊκόφσκι και Γκούσταβ Μάλερ έχουν λάβει βραβεία ή διακρίσεις, όπως το Diapason d'Or.  Το 2003, η Ορχήστρα υπέγραψε συμφωνία συνεργασίας με την Channel Classics Records. 

Έργα όπερας που έχει ερμηνεύσει η ορχήστρα είναι *[[Ο Μαγικός Αυλός|Ο μαγικός αυλός]]* (Βουδαπέστη), *[[Έτσι κάνουν όλες]]* (Αθήνα), *[[Ιδομενέας (Μότσαρτ)|Ιδομενέας]]* (Βουδαπέστη / Αθήνα), *Ορφέας και Ευρυδίκη* (Βουδαπέστη / Βρυξέλλες), *[[Ο Τούρκος στην Ιταλία]]* (Παρίσι). Επίσης, η ορχήστρα εγκαινίασε το Φεστιβάλ Όπερας της Βιτσέντσα, με το έργο *[[Φάλσταφ]]* στο Teatro Olimpico.  Έχουν παρουσιαστεί κύκλοι έργων για την 50ή επέτειο από τον θάνατο του Μπάρτοκ (Βουδαπέστη / Βρυξέλλες / Κολωνία / Παρίσι / Νέα Υόρκη - συναυλίες με έργα για θέατρο και κοντσέρτα για πιάνο),  ο κύκλος συμφωνιών του Μάλερ επί σειρά ετών (Βουδαπέστη / Λισαβόνα / Φρανκφούρτη / Βιέννη), η σειρά παραστάσεων για την εκατονταετηρίδα από τον θάνατο του Γιοχάνες Μπραμς, ένας κύκλος Μπέλα Μπάρτοκ - Ίγκορ Στραβίνσκι (Εδιμβούργο / Λονδίνο / Σαν Φρανσίσκο / Νέα Υόρκη) και ένας κύκλος Φραντς Λιστ - Ρίχαρντ Βάγκνερ τον Ιανουάριο του 2004 (Βουδαπέστη / Βρυξέλλες / Λονδίνο).

Η ορχήστρα διαθέτει ομάδα μπαρόκ που παίζει όργανα εποχής, ομάδα που ειδικεύεται στην ουγγρική παραδοσιακή μουσική, ομάδες τζαζ, μια σειρά ορχηστρών δωματίου, ενώ δίνει και μεταμεσονύκτιες συναυλίες για μαθητές, παράλληλα με τις μεγάλες ορχηστρικές συναυλίες της. Υπάρχουν επίσης εκδηλώσεις μουσικής δωματίου τις Κυριακές το απόγευμα, οι «Συναυλίες Cocoa» για παιδιά ηλικίας 5-10 ετών, η σειρά Γιόζεφ Χάιντν - Βόλφγκανγκ Αμαντέους Μότσαρτ, όπου οι σολίστ των κοντσέρτων είναι μέλη της ορχήστρας, και οι «Ανοιχτές Γενικές Πρόβες». 

Τον Νοέμβριο του 2008, το περιοδικό *Gramophone* επέλεξε την Ορχήστρα του Φεστιβάλ της Βουδαπέστης ανάμεσα στις 20 καλύτερες ορχήστρες του κόσμου ως Νο. 9.  Το 2022, η Ορχήστρα του Φεστιβάλ της Βουδαπέστης κέρδισε το βραβείο Ορχήστρας της Χρονιάς του *Gramophone*. 

Από την ίδρυσή της, ο Μουσικός Διευθυντής της Ορχήστρας του Φεστιβάλ της Βουδαπέστης είναι ο Ιβάν Φίσερ ο οποίος έχει διευθύνει τα περισσότερα από τα 70 και πλέον άλμπουμ της. 

## Παραπομπές

## Εξωτερικοί σύνδεσμοι

* Επίσημος ιστότοπος

Κατηγορία:Βουδαπέστη
Κατηγορία:Ορχήστρες ανά χώρα